KIRJALLINEN KYSYMYS E-0188/02 esittäjä(t): Gianfranco Dell'Alba (NI) komissiolle. Direktiivin 79/409/ETY noudattaminen ja direktiivin 92/43/ETY (luontotyyppidirektiivi) soveltaminen.



Virallinen lehti nro 205 E , 29/08/2002 s. 0089 - 0090



KIRJALLINEN KYSYMYS E-0188/02 esittäjä(t): Gianfranco Dell'Alba (NI) komissiolle (6. helmikuuta 2002) Aihe: Direktiivin 79/409/ETY noudattaminen ja direktiivin 92/43/ETY (luontotyyppidirektiivi) soveltaminen Onko komissio tietoinen siitä, että Italian viranomaiset ovat rikkoneet direktiivin 79/409/ETY(1) 9 artiklaa? Jos komissio on asiasta tietoinen, niin mitkä viranomaiset ovat rikkoneet mainittua direktiiviä, alueet, kunnat, maakunnat tai muut? Onko komissio tietoinen siitä, että vuosina 2000 ja 2001 Italian maakunnat tiedottivat metsästysajoista direktiivin 79/409/ETY vastaisesti? Mitä rikkomismenettelyjä ja kuinka monta rikkomismenettelyä Italian valtiota vastaan on aloitettu direktiivin voimaanastumisesta lähtien näihin päiviin asti, ja mitä hallinnollisia tai muita ratkaisuja asiassa on sovellettu? Mihin taloudellisiin toimiin komissio on ryhtynyt ja mitä aloitteita se on tehnyt tai aikoo tehdä, jotta direktiiviä 79/409/ETY noudatettaisiin jatkossa myös direktiivissä 92/43/ETY(2) määrättyjen tavoitteiden mukaisesti? Kuuluuko Natura 2000 -verkosto edelleen komission tavoitteisiin? Voisiko komissio ilmoittaa, mitkä Euroopan unionin jäsenvaltiot rikkovat jollakin erityisellä tavalla ja jatkuvasti edellä mainittuja direktiivejä? (1) EYVL L 103, 25.4.1979, s. 1. (2) EYVL L 206, 22.7.1992, s. 7. Margot Wallströmin komission puolesta antama vastaus (26. maaliskuuta 2002) Parlamentin jäsen tuo esiin luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY 9 artiklan mahdollisen rikkomisen Italiassa. Asiaa koskee EY:n perustamissopimuksen 226 artiklan mukainen rikkomisesta johtuva menettely. EY:n perustamissopimuksen 226 artiklan mukaan jos komissio katsoo, että jäsenvaltio on jättänyt täyttämättä sille tämän sopimuksen mukaan kuuluvan velvollisuuden, komissio antaa asiasta lausunnon perusteluineen varattuaan ensin sille valtiolle, jota asia koskee, tilaisuuden esittää huomautuksensa. Jos valtio, jota asia koskee, ei noudata lausuntoa komission asettamassa määräajassa, komissio voi saattaa asian yhteisön tuomioistuimen käsiteltäväksi. Rikkomisesta johtuvien menettelyjen sisältö on luottamuksellinen. Metsästysaikojen osalta komissio ei voi olla tietoinen kaikista tilanteista, joissa jäsenvaltioiden voitaisiin katsoa soveltaneen yhteisön ympäristölainsäädäntöä puutteellisesti. Komissio saa yleensä tietää tällaisista tilanteista valituksien, parlamentin jäsenten esittämien kirjallisten kysymysten ja parlamentin vetoomusvaliokunnalle osoitettujen vetoomusten kautta. Asiaa koskevan yhteisön lainsäädännön vastaisiksi väitetyt tilanteet on kuitenkin kuvailtava yksityiskohtaisesti, jotta komissio voisi arvioida ne suhteessa asiaan sovellettavaan yhteisön ympäristölainsäädäntöön. Parlamentin jäsenen antamien tietojen perusteella ei näin ollen voida tässä vaiheessa todeta, että direktiiviä olisi rikottu. Komissio on aloittanut Italiaa vastaan noin kaksikymmentä EY:n perustamissopimuksen 226 artiklan mukaista rikkomisesta johtuvaa menettelyä sen johdosta, että Italia ei ole täyttänyt direktiivin 79/409/ETY mukaisia velvoitteitaan direktiivin tultua lainvoimaiseksi. EY:n perustamissopimuksen 226 artiklan perusteella menettelyt on joko saatettu päätökseen tai annettu yhteisöjen tuomioistuimen käsiteltäviksi. Neljä rikkomisesta johtuvaa menettelyä on edelleen vireillä. Yhteisöjen tuomioistuin on antanut EY:n perustamissopimuksen 226 artiklan nojalla neljä tuomiota, jotka koskevat Italialle direktiivin 79/409/ETY perusteella kuuluvien velvoitteiden noudattamatta jättämistä: tuomiot asioissa C-1985/262, C-1989/157, C-1989/334 ja C-1999/159. Tuomiot on julkaistu vuosittaisissa oikeustapauskokoelmissa. Natura 2000 -verkoston täysimääräinen toteuttaminen on eräs komission prioriteeteista, mikä todetaan selkeästi kuudennessa ympäristöohjelmassa. Komissio hyväksyi 28. joulukuuta 2001 ensimmäisen luettelon yhteisön tärkeinä pitämistä alueista. Luettelo koskee Makronesian luonnonmaantieteellistä vyöhykettä. Muiden vyöhykkeiden osalta ollaan arvioimassa kunkin jäsenvaltion ehdottamia kansallisia luetteloita. Jäsenvaltioiden direktiivin 79/409/ETY mukaisesti nimeämät erityiset suojelualueet sisältyvät automaattisesti Natura 2000 -verkostoon. Tämän vuoksi niiden hoito- ja suojeluhankkeita voidaan rahoittaa Life-rahoitusvälineellä. Alueiden asianmukaiseen hoitoon, jossa otetaan huomioon neuvoston direktiivissä 79/409/ETY ja luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetussa neuvoston direktiivissä 92/43/ETY mainittu suojelutavoite, voi saada yhteisön osarahoitusta myös maaseudun kehittämissuunnitelmista tai rakennerahastoista. Komissio on myös äskettäin perustanut työryhmän, johon jäsenvaltiot ja tärkeimmät sidosryhmät osallistuvat, tarkastelemaan direktiivin 92/43/ETY 8 artiklan mukaisesti mahdollisuuksia myöntää yhteisön osarahoitusta kaikkien Natura 2000 -alueiden hoitoon. Parlamentille annetaan säännöllisesti tietoja kaikkien vireillä olevien rikkomisesta johtuvien menettelyjen vaiheista. Yksityiskohtaisia tietoja kaikkia jäsenvaltioita vastaan aloitettujen rikkomisesta johtuvien menettelyjen vaiheesta, jos menettelyssä on annettu vähintään perusteltu lausunto, saa komission vuosittain julkaisemista Kertomuksista yhteisön oikeuden soveltamisen valvonnasta. Tietoja rikkomisesta johtuvista menettelyistä julkaistaan ja päivitetään myös komission Europa-palvelimella olevassa Internet-sivustossa (http://europa.eu.int/comm/secretariat_general/sgb/droit_com/index_en. htm infractions).